

|  |
| --- |
| **A. Ħtieġa li tittieħed azzjoni** |
| **X’inhi l-problema u għaliex hija problema?** |
| Il-Valutazzjoni tal-Impatt saret b’mod parallel mal-evalwazzjoni *ex post* tal-AVMSD fil-qafas tal-Programm dwar l-Idoneità u l-Prestazzjoni tar-Regolamentazzjoni (REFIT).  Il-konklużjoni ġenerali hija li l-objettivi tal-AVMSD għadhom rilevanti.  L-evalwazzjoni REFIT identifikat tliet gruppi prinċipali ta’ problemi:   * In-nuqqas ta’ protezzjoni tal-minorenni u tal-konsumaturi fix-xiri ta’ vidjos fuq pjattaformi ta' video-sharing. * In-nuqqas ta’ kundizzjonijiet ekwi bejn ix-xandir tradizzjonali u s-servizzi on-demand, u punti dgħajfa tas-suq intern li jirriżultaw mill-fatt li xi regoli tal-AVMSD mhumiex preċiżi biżżejjed. * Xi regoli dwar il-komunikazzjonijiet kummerċjali li m’għadhomx jilħqu l-iskop tagħhom   L-evalwazzjoni REFIT ikkonkludiet ukoll li hemm lok għas-simplifikazzjoni, speċifikament tal-proċeduri li jiffaċilitaw l-applikazzjoni tal-prinċipju tal-pajjiż tal-oriġini (COO) u ta' xi regoli dwar il-komunikazzjonijiet kummerċjali. |
| **X’inhuma l-objettivi?** |
| L-objettivi ġenerali huma li:   1. Tittejjeb il-protezzjoni tal-konsumaturi u tal-minorenni 2. Jiġu żgurati kundizzjonijiet ekwi, tinżamm l-integrità tas-suq intern u tittejjeb iċ-ċertezza legali 3. Jiġi ssimplifikat il-qafas leġiżlattiv |
| **X'inhu l-valur miżjud ta' azzjoni fil-livell tal-UE?** |
| L-AVMSD hija l-qafas regolatorju li jirfed is-suq uniku awdjoviżiv Ewropew. L-iżvilupp tas-servizzi on-demand u tal-pjattaformi ta' video-sħaring kif ukoll il-bidliet korrispondenti fit-tendenzi ta' kif in-nies jaraw it-televiżjoni u r-riskji assoċjati jikkostitwixxu fenomenu li jaffettwa l-Istati Membri kollha.  Ir-reviżjoni li jmiss tal-AVMSD hija meqjusa li tirrispetta kemm il-prinċipju tas-sussidjarjetà kif ukoll dak tal-proporzjonalità billi żżomm l-istrateġija ta’ armonizzazzjoni u l-mekkaniżmi ta’ kooperazzjoni, u b'hekk tippermetti lill-Istati Membri jqisu l-ispeċifiċitajiet nazzjonali tagħhom. |
| **B. Soluzzjonijiet** |
| **X’inhuma l-għażliet varji biex jinkisbu l-objettivi? Hemm xi għażla preferuta? Jekk le, għaliex?** |
| L-għażliet huma raggruppati skont il-problema speċifika li mistennija jindirizzaw primarjament. Għal kull taqsima, l-għażla preferuta hija indikata speċifikament.   1. **Għażliet li jindirizzaw il-problema tan-nuqqas ta’ protezzjoni tal-minorenni u tal-konsumaturi fi pjattaformi ta' video-sharing**   Għażla A tħeġġeġ l-awtoregolazzjoni għall-protezzjoni tal-minorenni u tal-konsumaturi fil-pjattaformi ta' video-sharing  Għażla B timponi obbligu ta' mezzi fuq pjattaformi ta' video-sharing għall-protezzjoni tal-minorenni u diskors ta' mibgħeda, implimentata permezz tal-koregolmentazzjoni..   1. **Għażliet li jindirizzaw il-problema ta’ nuqqas ta’ kundizzjonijiet ekwi u ta' punti dgħajfa tas-suq intern**   **a) Promozzjoni ta’ xogħlijiet Ewropej:**  Għażla A tagħti aktar flessibbiltà kemm lix-xandir tat-TV kif ukoll lis-servizzi on-demand fil-mod ta' kif jimplimentaw l-obbligi biex jippromwovu x-xogħlijiet Ewropej.  Għażla B iżżomm l-istatus quo għax-xandir tat-TV u ssaħħaħ ir-regoli għall-fornituri tas-servizzi on-demand.  **b) Protezzjoni tal-minorenni fis-servizzi on-demand**  Għażla A żżid il-livell ta’ protezzjoni ta’ minorenni għal servizzi tal-midja awdjoviżiva on-demand, tissimplifika l-kunċett ta’ kontenut li jista' jagħmel ħsara u tħeġġeġ il-koregolamentazzjoni tal-UE dwar id-deskritturi tal-kontenut.  **Il-prinċipju tal-pajjiż tal-oriġini**  Għażla A tissimplifika u ttejjeb ir-regoli ta' ġuriżdizzjoni u l-proċeduri ta’ kooperazzjoni  **L-indipendenza tar-regolaturi**  Għażla A teħtieġ li l-Istati Membri jkollhom awtorità regolatorja indipendenti u tistabbilixxi għadd ta’ rekwiżiti b'appoġġ għall-indipendenza u l-effettività tagħhom. Ir-rwol konsultattiv u ta' koordinazzjoni tal-ERGA huwa msaħħaħ u integrat fl-AVMSD.   1. **L-għażla li tindirizza l-problema tar-regoli dwar il-komunikazzjonijiet kummerċjali li ma għadhomx jilħqu l-iskop tagħhom**   Għażla A tirrendi xi regoli dwar il-komunikazzjonijiet kummerċjali awdjoviżivi aktar flessibbli. |
| **Liema huma l-partijiet ikkonċernati differenti? Liema għażla u min jappoġġaha?** |
| Il-partijiet ikkonċernati l-iktar milquta minn bidliet potenzjali tal-AVMSD huma: ir-regolaturi nazzjonali, ix-xandara tat-TV pubbliċi, ix-xandara tat-TV kummerċjali, is-servizzi on-demand (servizzi ta' programmi tat-TV differiti (catch-up), servizzi ta' video-on-demand, portali tal-aħbarijiet), pjattaformi ta' video-sharing (attwalment barra mill-kamp ta’ applikazzjoni tal-AVMSD), l-organizzazzjonijiet awtoregolatorji, il-konsumaturi, inklużi l-minorenni, dawk li jirreklamaw u l-agenziji tar-reklamar (speċjalment fir-rigward tal-komunikazzjonijiet kummerċjali) u l-produtturi u d-distributuri indipendenti tal-kontenut (speċjalment fir-rigward tal-promozzjoni ta’ xogħlijiet Ewropej).  L-elementi ewlenin li ġew osservati b’mod ġenerali, fost il-kategoriji tal-partijiet ikkonċernati, fir-rigward tal-għażliet ta’ politika għall-futur:   * Konverġenza ta’ opinjonijiet bejn il-partijiet ikkonċernati dwar il-ħtieġa għal bidliet possibbli tar-regoli dwar l-ambitu tal-applikazzjoni tad-Direttiva, għalkemm ma hemm l-ebda xejra jew ċarezza fost il-partijiet interessati dwar it-triq ’il quddiem, kif ukoll dwar l-indipendenza tar-regolaturi nazzjonali. * Appoġġ fost il-partijiet ikkonċernati għaż-żamma tal-istatus quo fir-rigward tal-prinċipju tal-pajjiż tal-oriġini; must-carry/traċċabilità; aċċessibbiltà għal persuni b’diżabbiltà; avvenimenti importanti għas-soċjetà, rapporti tal-aħbarijiet fil-qosor u d-dritt ta’ tweġiba; * M’hemmx kunsens ċar fost il-partijiet ikkonċernati dwar komunikazzjonijiet kummerċjali, il-protezzjoni tal-minorenni u l-promozzjoni ta' xogħlijiet Ewropej. |
| **C. L-impatti tal-għażla preferuta** |
| **X'inhuma l-benefiċċji tal-għażla preferuta (jekk hemm, inkella dawk tal-għażliet prinċipali)?** |
| L-għażla preferuta hija t-taħlita tal-għażliet indikati speċifikament fit-Taqsima B. Il-benefiċċji prinċipali huma:   * It-tisħiħ tal-protezzjoni tal-minorenni, inkluż billi jiġi stabbilit obbligu ta’ protezzjoni minn kontenut li jista' jkun ta’ ħsara għall-minorenni u mid-diskors ta’ mibegħda fi pjattaformi ta' video-sharing. * L-iżgurar ta' kontribut tas-servizzi tal-midja għad-diversità kulturali adattat għal mudelli ta’ negozju differenti. * L-indirizzar tad-defiċit ta’ trattament ġust bejn ix-xandir bit-TV u s-servizzi on-demand inkluż fl-oqsma tal-protezzjoni tal-minorenni, tal-promozzjoni ta' xogħlijiet Ewropej u tal-komunikazzjonijiet kummerċjali. * Iż-żamma ta' ċerta flessibbiltà fil-mod li bih l-Istati Membri jimplimentaw l-AVMSD, u li tippermetti li jitqiesu s-sussidjarjetà u speċifiċitajiet nazzjonali. * It-titjib fl-implimentazzjoni tad-Direttiva. |
| **X'inhuma l-ispejjeż tal-għażla preferuta (jekk hemm, inkella dawk tal-għażliet prinċipali)?** |
| L-ispejjeż prinċipali tal-alternattiva preferuta se jitħallsu mis-servizzi on-demand u mill-pjattaformi ta' video-sharing. Dawn ikunu relatati l-aktar mal-implimentazzjoni tad-dispożizzjonijiet maħsuba biex tittejjeb il-protezzjoni tal-konsumatur. Madankollu, dawn l-ispejjeż jiġu mitigati mill-fatt li xi Stati Membri diġà daħħlu fis-seħħ regoli aktar stretti u li ċerti pjattaformi ta' video-sharing kbar, skont il-politiki korporattivi tagħhom, u b’mod volontarju, diġà ħadu passi biex jipproteġu l-konsumaturi. |
| **Se jkun hemm impatti sinifikanti fuq il-baġits u l-amministrazzjonijiet nazzjonali?** |
| L-impatti prinċipali fuq il-baġits u l-amministrazzjoni nazzjonali jirriżultaw mill-implimentazzjoni tal-koregolamentazzjoni għall-protezzjoni tal-minorenni fuq pjattaformi ta' video-sharing u mill-introduzzjoni ta’ rekwiżit legali tal-indipendenza tal-awtoritajiet regolatorji nazzjonali u ta' sett minimu ta’ kundizzjonijiet li r-regolaturi jeħtiġilhom jissodisfaw. F’dan il-każ, l-impatt ikun jiddependi fuq il-livell eżistenti ta’ konformità tal-awtoritajiet regolatorji nazzjonali mas-sett ta’ kundizzjonijiet . |
| **Se jkun hemm impatti sinifikanti oħra?** |
| **Le** |
| **Proporzjonalità?** |
| L-armonizzazzjoni minima karatteristika tad-Direttiva għandha tiżgura l-proporzjonalità tal-azzjoni tal-UE. |
| **D. Segwitu** |
| **Meta se tiġi rieżaminata l-politika?** |
| Il-monitoraġġ kontinwu għandu jiġi żgurat permezz ta' rappurtar mill-Istati Membri lill-Kummissjoni u mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew. |